Kapacitné mechanizmy sú opatrenia prijaté členskými štátmi zamerané na zabezpečenie toho, aby ponuka elektrickej energie bola v strednodobom a dlhodobom horizonte schopná uspokojiť dopyt. Tieto mechanizmy sú navrhnuté tak, aby vyplnili očakávané výpadky kapacity a zaistili bezpečnosť dodávok energie. Je dôležité, aby koncepcia kapacitných mechanizmov zabránila narušeniam hospodárskej súťaže, pretože v opačnom prípade by viedla k vyšším cenám za elektrinu pre spotrebiteľov, poskytovala by neoprávnené výhody určitým poskytovateľom energetických služieb alebo by bránila tokom elektrickej energie cez hranice v EÚ.

Zároveň kapacitné mechanizmy nemôžu nahradiť reformy trhu s elektrickou energiou na vnútroštátnej a európskej úrovni. Podľa nového nariadenia o trhu s elektrinou členské štáty musia do plánovania zaviesť kapacitné mechanizmy s cieľom prezentovať plán reformy trhu na riešenie regulačných a iných zlyhaní, ktoré oslabujú investičné stimuly v odvetví elektriny. Nariadením sa takisto zabráni v tom, aby sa na kapacitných mechanizmoch zúčastňovali výrobné kapacity s vysokou intenzitou emisií.

V roku 2019 Komisia vydala dve rozhodnutia týkajúce sa kapacitných mechanizmov v Taliansku a vo Veľkej Británii (po podrobnom vyšetrovaní) , v ktorých už boli zohľadnené ustanovenia nariadenia o trhu s elektrinou týkajúce sa kapacitných mechanizmov.

Vyšetrovanie potenciálnych kartelov, ktoré bránia využívaniu inovatívnych technológií

Usmernenia Komisie k dohodám o horizontálnej spolupráci obsahujú okrem iného vysvetlenie foriem spolupráce medzi podnikmi zameraných na skvalitnenie výrobkov a inovácií, ktoré podľa práva EÚ v oblasti hospodárskej súťaže nevzbudzujú obavy. Je nezákonné, aby sa spoločnosti dohodli na obmedzení hospodárskej súťaže v oblasti kvality a inovácií. Komisia 5. apríla 2019 poslala oznámenie námietok spoločnostiam BMW, Daimler a skupine Volkswagen Group (Volkswagen, Audi, Porsche) , v ktorom ich informovala o svojom predbežnom stanovisku, podľa ktorého od roku 2006 do roku 2014 porušovali antitrustové pravidlá EÚ tým, že uzavreli tajné dohody s cieľom obmedziť hospodársku súťaž v súvislosti s technológiou na znižovanie emisií benzínových a dieselových osobných automobilov. Podľa predbežného stanoviska Komisie bolo správanie výrobcov automobilov zamerané na obmedzenie hospodárskej súťaže v súvislosti s inováciami týkajúcimi sa dvoch systémov na znižovanie emisií a mohlo mať za následok, že spotrebiteľom bola odopretá možnosť nákupu automobilov, ktoré menej znečisťujú ovzdušie, napriek tomu, že výrobcovia túto technológiu mali k dispozícii.

5. Ochrana hospodárskej súťaže v spracovateľskom priemysle

Presadzovaním pravidiel hospodárskej súťaže v spracovateľskom priemysle sa zabezpečí, aby sa spoločnosti mohli zúčastňovať na hospodárskej súťaži na jednotnom trhu za spravodlivých a rovnakých podmienok. Presadzovaním pravidiel štátnej pomoci navyše dochádza k presmerovaniu verejných finančných prostriedkov na výskum, odbornú prípravu a energetickú efektívnosť. Iba inovačné podniky s udržateľnými obchodnými plánmi môžu spotrebiteľom a podnikom v EÚ poskytovať inteligentný tovar a služby za konkurencieschopné ceny. Zvýšenie efektívnosti a dlhodobej konkurencieschopnosti podnikov EÚ na jednotnom trhu pripravuje tieto spoločnosti na súťaž na globálnom trhu.

Rozhodnutia o fúziách a vyšetrovania fúzií v základných odvetviach s veľkými prekážkami vstupu na trh

Kontrola fúzií v EÚ pomáha zabezpečiť, aby sa spoločnosti pôsobiace na jednotnom trhu mohli zúčastňovať na hospodárskej súťaži za spravodlivých a rovnakých podmienok. Oznámené transakcie, ktoré by mohli vážne narúšať hospodársku súťaž podliehajú prísnemu dohľadu Komisie. Pri posudzovaní Komisia zohľadňuje výhody, ktoré fúzie prinášajú a ktoré môžu mať pozitívny vplyv na náklady, inovácie a ďalšie aspekty, za predpokladu, že sú overiteľné, týkajú sa danej fúzie a pravdepodobne sa prenesú na spotrebiteľov. V prípade obáv z narušenia hospodárskej súťaže majú účastníci fúzie možnosť rozptýliť tieto obavy tým, že ponúknu záväzky. Ak sa nenájdu alebo nedohodnú primerané a dostatočné záväzky, Komisia danú transakciu zakáže. V posledných desiatich rokoch Komisia schválila vyše 3 000 fúzií, z čoho vyše 90 % bolo schválených bezpodmienečne. Na porovnanie, Komisia v tom istom období zablokovala iba desať fúzií, z toho tri v roku 2019.

Základný spracovateľský priemysel a odvetvie spotrebného tovaru v roku 2019 naďalej tvorili podstatnú časť činností Komisie súvisiacich s presadzovaním pravidiel hospodárskej súťaže.

Komisia 6. februára 2019 zakázala spoločnosti Siemens navrhované nadobudnutie spoločnosti Alstom na základe nariadenia EÚ o fúziách. Spoločnosti Siemens a Alstom, ktoré sú obidve poprednými subjektmi v odvetví železničnej dopravy, neponúkli dostatočné nápravné opatrenia, ktorými by natrvalo rozptýlili obavy Komisie.

Fúzia spoločností Siemens/Alstom: ochrana prevádzkovateľov železničnej dopravy a cestujúcich

Vlaky a návestné zariadenia, ktoré ich navádzajú, sú nevyhnutnou súčasťou dopravy v Európe. Spoločnosť Siemens (Nemecko) a spoločnosť Alstom (Francúzsko) sú svetovými lídrami v železničnej doprave a navrhovanou transakciou by sa spojili dvaja najväčší dodávatelia železničných koľajových vozidiel (vlakov) a návestných zariadení v Európskom hospodárskom priestore (EHP), a to nielen z hľadiska veľkosti kombinovaných operácií, ale aj z hľadiska ich geografickej stopy. Obidve spoločnosti majú aj silné postavenie na celosvetovej úrovni.

Komisia vo svojom dôkladnom posúdení dospela k záveru, že bez dostatočných nápravných opatrení by fúzia poškodila hospodársku súťaž na niekoľkých trhoch so železničnými návestnými systémami a na trhu s vysokorýchlostnými vlakmi. Fúzia by spoločnostiam zabezpečila jednoznačné vedúce postavenie na niekoľkých trhoch so železničnými návestnými systémami a v jej dôsledku by sa stali dominantným subjektom na trhu s vysokorýchlostnými vlakmi v EHP. Na všetkých relevantných trhoch, na ktorých sa zistili obavy z narušenia hospodárskej súťaže, by konkurenčný tlak zvyšných konkurentov nestačil na zabezpečenie efektívnej hospodárske súťaže. Komisia v rámci svojho vyšetrovania takisto dôkladne posúdila konkurenčné prostredie vo zvyšku sveta a usúdila, že k vstupu nových konkurentov vrátane prípadných čínskych dodávateľov na trhy s vysokorýchlostnými železničnými koľajovými vozidlami alebo návestnými zariadeniami v EHP, v prípade ktorých sa zistili obavy z narušenia hospodárskej súťaže, v blízkej budúcnosti pravdepodobne nedôjde.

Spoločnosti Siemens a Alstom ponúkli nápravné opatrenia, ktoré nestačili na rozptýlenie obáv Komisie z narušenia hospodárskej súťaže. Účastníci trhu, ktorých Komisia požiadala, aby vyjadrili svoje názory o navrhovaných nápravných opatreniach, poskytli negatívne reakcie potvrdzujúce posúdenie Komisie.

Bez primeraných nápravných opatrení, ktoré by rozptýlili jej obavy z narušenia hospodárskej súťaže na trhu s vysokorýchlostnými železničnými koľajovými vozidlami a na trhoch so železničnými návestnými zariadeniami Komisia dospela k záveru, že fúzia by viedla k vyšším cenám, menšiemu výberu dodávateľov a inovatívnych výrobkov na úkor prevádzkovateľov vlakov, manažérov železničnej infraštruktúry a v konečnom dôsledku aj miliónov Európanov, ktorí každodenne využívajú železnicu na dopravu do práce alebo vo voľnom čase. Navrhovanú transakciu preto zakázala.